Tradičné Vianočné trhy v Trnave sa začali 27. novembra. Tento rok si ich výnimočne môžete spestriť výstupom na Mestskú vežu po tme v zlatistom svetle lampášov alebo ochutnávkou trnavských vín vo Vianočnej vieche vo veži. Pre deti a ich rodičov bude ako stvorené tradičné podujatie "Pernikiáda", kde budú môcť zdobiť a maľovať sladké perníky. Vianočnú atmosféru znásobí klzisko pred Trnavskou radnicou.
V období adventu, príprav na najkrajšie sviatky roka, ožíva Trojičné námestie atmosférou vianočných trhov. Vo víre tradičných pokrmov, horúcej medoviny a voňavého vareného vína každoročne láka ľudí stráviť príjemné chvíle s rodinou a priateľmi pod najkrajším vianočným stromčekom. Nechajte sa zlákať na vianočný punč alebo horúcu medovinku, priamo na ohni pečené jedlé gaštany, grilovaný štiepok s brusnicovou omáčkou, koláče alebo nádherné ručne vyrábané vianočné ozdoby, hračky a doplnky. Možno nájdete aj inšpiráciu na vianočné darčeky spomedzi viac ako 95 predajcov. Pravú vianočnú náladu vám navodia hudobné vystúpenia známych mien, ako aj vystúpenia tých najmenších – detí materských a základných škôl.
V čase vianočných trhov budú prebiehať špeciálne výstupy na Mestskú vežu, odkiaľ sa môžete pokochať pohľadom po nádherne vyzdobenom meste Trnava a nadýchnuť sa čara Vianoc. Prehliadky veže budú v adventnom období v inom svetle ako zvyčajne, pôjde totiž o špeciálne lampášové výstupy. Prekonáte 143 schodov iba v zlatistom svetle lampášov a sprievodca vás v prítmí prevedie po tajomných zákutiach veže a porozpráva o jej histórii. Vydáte sa na cestu, na konci ktorej vás čaká malé prekvapenie.
Zároveň sa v Mestskej veži počas decembrových víkendov vo Vianočnej vieche predstavia obľúbené miestne rodinné vinárstva Karpatská perla, Terra Parna či Magula – rodinné vinárstvo, ktorých vína si budete môcť vychutnať vo vianočnej atmosfére. Piatkový aj sobotňajší program spestria naviac prednáškami o víne a o prostredí, kde vzniká.
Vianočné podujatia doplní 8. ročník tradičného podujatia "Pernikiáda", ktorý organizuje obec Suchá nad Parnou v spolupráci s občanmi v nedeľu 13. 12. 2015. Za jedným stolom sa už osem rokov stretávajú všetky generácie, ktoré svojou kreativitou prispievajú k spoločnému dielu – jedlým farebným perníkom, z ktorých sa tešia najmä najmenší. Pernikiáda sa bude konať v miestnom kultúrnom dome so začiatkom o 15.00 hod.
Čarovnú vianočnú atmosféru prinesie aj novinka tohtoročných vianočných trhov – klzisko pred radnicou, otvorené pre malých aj veľkých denne až do 17. 1. 2016.